Borgmester Jacob Bundsgaard (S) nåede knap nok at annoncere en sportskongres med 1.500 mennesker i Aarhus, før rådmand Thomas Medom (SF) sagde »skattekroner ud af vinduet«.

Annonce

Aarhus er i 2017 vært for en af verdens største sportskonferencer, Sportaccord Convention, blev det onsdag morgen annonceret.

En time senere reagerede SFs socialrådmand Thomas Medom med at kalde værtsskabet for »skattekroner smidt ud af vinduet« på de 1.500 delegerede, som møder op i Scandinavian Congress Center i april 2017.

I pressemeddelelsen, borgmester Jacob Bundsgaard sendte ud onsdag, står der ikke, hvad prisen for værtsskabet på sportseventen er. Det sportslige topmøde for idrættens politikere præsenteres som et af de vigtigste i verden.

Sport Event Danmark kalder samtidig topmødet en enestående begivenhed for at pleje relationer med folk på topposterne i de internationale idrætsforbund, Den Internationale Olympiske Komité og andre aktører.

Den kendsgerning mildner ikke Thomas Medom.

»Det virker som en helt forkert prioritering at bruge kommunale millioner på at få idrætspolitikere til Aarhus i sparetider. Vi får ikke flere events til Aarhus bare fordi idrætstoppen kommer til Aarhus og holder en dyr kongres på 1. klasse. Det virker som skattekroner smidt ud af vinduet. Og det endda i en tid hvor vi har været igennem en stor spareplan. Jeg tror ikke på, at der er hverken arbejdspladser eller idrætsbegivenheder for Aarhus i Sportaccord Convention. Kun et stort hul i kommunekassen«, siger Thomas Medom.

Borgmester Jacob Bundsgaard mener på den anden side, at der er mange muligheder i værtsskabet.

»Det er et scoop, at Aarhus næste år skal være værtsby for verden største internationale idrætstopmøde. Vi får en enestående lejlighed til at fremvise de mange kvaliteter, Danmark og Aarhus kan byde på - og for Aarhus er det en særlig glæde at kunne byde velkommen til dette topmøde i forbindelse med, at Aarhus er Europæisk Kulturhovedstad 2017, siger Jacob Bundsgaard.

Annonce

Verdens største idrætstopmøde

Begivenheden præsenteres som verdens største internationale idrætstopmøde, der altså kommer til Aarhus i kulturhovedstadsåret 2017.

»Sport Event Denmark og de danske eventbyer har deltaget i Sportaccord Convention siden den første udgave i 2003. Hen over årene, og på mange kontinenter, har vi udbygget vores partnerskab med rettighedshaveren i Schweiz, og dette samarbejde krones nu med et medværtskab af topmødet i 2017. Sammen med Aarhus Kommune og Region Midtjylland glæder vi os derfor til at være værter næste år,« siger direktør i Sport Event Danmark, Lars Lundov.

Region Midtjyllands formand, Bent Hansen (S), er med på ideen. Regionen har givet foreløbigt tilsagn om støtte til topmødet.